ན་བསྐུར་དུ་གསོལ༔ ཚེ་དང་ཡེ་ཤེས་མཆོག་དངོས་བསྩལ་ཏུ་གསོལ༔ འཆི་བདག་བདུད་དཔུང་གཞོམ་པར་མཛད་དུ་གསོལ༔ དགོངས་བརྒྱུད་ཡེ་ཤེས་འཕོ་བར་མཛད་དུ་གསོལ༔ འཇའ་ལུས་མཁའ་སྤྱོད་འགྲུབ་པར་བྱིན་གྱིས་རློབས༔ གུ་རུ་ཨཱཿཡུརྫྙཱ་ན་སརྦ་སིདྡྷི་ཧྲཱི ཿཨོཾ་ཨཱཿཧཱུྃ་སརྦ་ཨ་བྷི་ཥིཉྩ་ཧཱུྃ༔ ཐུགས་དབང་བརྟེན་པར་ (15ན)བྱ་ཕྱིར་སྲོག་རྟེན་རྡོ་རྗེ་སྙིང་གར་བཞག་པར་མོས་མཛོད། ཧཱུྃ༔ ཚེ་ལྷ་རྒྱལ་བ་རབ་འབྱམས་ཀྱི༔ ཐུགས་ཀྱི་རང་བཞིན་རྡོ་རྗེ་འདི༔ མི་ཤིགས་སྲོག་གི་རྟེན་མཁར་ཡིན༔ ཁྱོད་ཀྱི་སྙིང་གར་རྒྱས་གདབ་པས༔ འཕོ་འགྱུར་བྲལ་བའི་གདིང་ཐོབ་ཤོག༔ ཙིཏྟ་བཛྲ་གརྦྷ་ཏིཥྛ་བྷྲཱུྃ༔ དེ་ལྟར་ཐུགས་ཀྱི་དབང་བསྐུར་བས་འཁྲུལ་རྟོག་ཡེ་ཤེས་ཀྱི་འཁོར་ལོར་བྱིན་གྱིས་བརླབས་ཏེ་རིག་སྟོང་ཆོས་ཉིད་ཀྱི་རོལ་པར་ལམ་དུ་ཁྱེར་ནུས་པར་དབང་བར་བྱས་པ་ཡིན་ནོ། །(ཡོན་ཏན་གྱི་དབང་བསྐུར་བའི་དོན་ཏུ། ཐབས་ཀྱི་ཚེ་རྫས་རིལ་བུ་ནི༔ གཡས་བསྐོར་ལག་པ་གཡས་སུ་གཏད༔)ཧྲཱིཿ འཁོར་འདས་སོགས་ནས་གཡོན་དུ་གཏད་བར་ཆད་ཨཱཿ སྣོད་ནི་རྣམ་དག་ཀ་པཱ་ལར༔ བཅུད་ནི་འཆི་མེད་བདུད་རྩི་སྨན༔ བླ་ན་མེད་པའི་དམ་ཚིག་འདི༔ དེ་རིང་སྐལ་ལྡན་བུ་ལ་སྦྱིན༔ ཤེས་རབ་ཚེ་ལ་དབང་འབྱོར་ཤོག༔ བཛྲ་ཨཱཿཡུ་ཥེ་ཨ་མྲྀ་ཏ་སིདྡྷི་ཕ་ལ་ཧོཿ (བཟའ་བཅའ་བཏུང་བའི་ལོངས་སྤྱོད་ཀྱི༔ ཞལ་ཟས་རྣམ་པ་སྣ་ཚོགས་སྦྱིན༔) བྷྲཱུྃ༔ རྒྱལ་བ་ཀུན་ (15བ)གྱི་ཡོན་ཏན་མཛོད༔ བདེ་ཆེན་མཆོག་གི་ལོངས་སྤྱོད་ཆེ༔ ཞལ་ཟས་རྣམ་པ་དུ་མ་ཡིས༔ རིགས་ཀྱི་བུ་ལ་དབང་བསྐུར་བས༔ རྡོ་རྗེ་ཚེ་དང་ལང་ཚོ་ལ༔ ལོངས་སུ་སྤྱོད་པའི་དབང་ཐོབ་ཤོག༔ བཛྲ་ཨཱཿཡུ་ཥེ་སརྦ་གུ་ཎ་ཨ་བྷི་ཥིཉྩ་མི༔ (ལྷ་རྫས་དར་གྱི་ན་བཟའ་གཏད༔) ཧྲཱིཿ རིན་ཐང་བྲལ་བ་ལྷ་ཡི་གོས༔ ཁ་དོག་སྣ་ཚོགས་མདངས་མཛེས་ལྡན༔ རེག་ན་བདེ་བའི་དཔལ་དམ་པ༔ དེ་རིང་སྐལ་ལྡན་བུ་ལ་བགོ༔ རྒས་མེད་ལང་ཚོ་ལྡན་པར་ཤོག༔ བཛྲ་ཨཱཿཡུ་ཥེ་ཝཱསྟྲ་སིདྡྷི་ཕ་ལ་ཧོཿ(རིན་ཆེན་སྣ་ཚོགས་རྒྱན་ཕྲེང་གཏད༔) ཏྲཱྃཿ འབྱུང་བ་ཆེན་པོའི་དྭངས་མའི་ཁམས༔ རིན་ཆེན་སྣ་ཚོགས་རྒྱན་ཕྲེང་སྤེལ༔ ཡིད་འོང་མཆོག་གི་རང་བཞིན་འདི༔ དེ་རིང་སྐལ་ལྡན་བུ་ལ་གཏད༔ རྒུད་མེད་དཔལ་གྱིས་འབྱོར་བར་ཤོག༔ བཛྲ་ཨཱཿཡུ་ཥེ་རཏྣ་མ་ལཱ་སརྦ་སིདྡྷི་ཕ་ལ་ཧོཿ (ཡོན་ཏན་དབང་མཆོག་བརྟན་པའི་ཕྱིར༔ བླ་རྟེན་གཡུང་དྲུང་ལྟེ་བར་བཞག༔) སྭཱཿ ཚེ་ལྷ་རྒྱལ་བ་རབ་འབྱམས་ཀྱི༔ ཡོན་ཏན་རང་བཞིན་གཡུང་དྲུང་འདི༔ འཕོ་མེད་བླ་ཡི་རྟེན་མཁར་ཡིན༔ ཁྱོད་ཀྱི་ལྟེ་བར་རྒྱས་གདབ་པས༔ ཉམས་པ་མེད་པའི་དབྱིག་ཐོབ་ཤོག༔ གུ་ན་བཛྲ་ནྲྀ་བྷྲཱུྃ་ཏིཥྛ་ཧཱུྃ༔ དེ་ལྟར་དབང་བསྐུར་བས་འདོད་ཡོན་མ་སྤང་ཡེ་ཤེས་ཀྱི་འཁོར་ལོས་(16ན) ཡུལ་དབང་མཉམ་སྦྱོར་ཟག་མེད་ཀྱི་ཚོགས་སུ་སྒྱུར་བའི་ཡོན་ཏན་མི་ཟད་པ་རྒྱན་གྱི་འཁོར་ལོར་དབང་འབྱོར་པ་ཡིན་ནོ། །ཕྲིན་ལས་ཀྱི་དབང་བསྐུར་བའི་དོན་དུ་འབྱུང་ལྔའི་དཀྱིལ་འཁོར་ལག་ཏུ་གཏད་པས་འབྱུང་ལྔའི་ལས་ཆེན་གྱིས་ཁམས་ལྔའི་ཚེ་སྤེལ་བ་ལ་སོགས་པའི་འཕྲིན་ལས་རབ་འབྱམས་ལ་དབང་ཐོབ་པར་མོས་མཛོད། ཨཱཿ དབྱིངས་ཕྱུག་མཁའ་ཡི་མེ་ལོང་ངོས༔ འབྱུང་བའི་ཡུམ་ཆེན་ཀུན་ཏུ་གསལ༔ སྐལ་ལྡན་བུ་ལ་དབང་བསྐུར་བས༔ ཕྱི་ནང་འབྱུང་ལྔའི་ལས་ཆེན་ལ༔ བརྟེན་ནས་ཁམས་ལྔའི་ཚེ་སྤེལ་བའི༔ འཕྲིན་ལས་རབ་འབྱམས་དབང་ཐོབ་ཤོག༔ བཛྲ་ཨཱཿཡུརྫྙཱ་ན་སརྦ་ཀརྨ་ཨ་བྷི་ཥིཉྩ་མི༔ དབང་གི་རྟ་ཕུར་ལག་ཏུ་གཏད་པས་དྲག་པོའི་ལས་ཀྱི་དབང་ཐོབ་པར་མོས་ཤིག༔ ཧྲཱིཿ བདེ་གཤེགས་སྟོབས་འདུས་དྲག་པོའི་མཚོན༔ འབར་བ་དབང་གི་རྟ་ཕུར་འདིས༔ སྐལ་ལྡན་ཁྱོད་ལ་དབང་བསྐུར་བས༔ ཚེ་བདུད་འབྱུང་པོ་མ་ལུས་པ༔ སྒྲོལ་བ་ལས་ཀྱི་དབང་ཐོབ་ཤོག༔ པདྨ་ཀཱི་ལ་ཡ་ཧུ་ལུ་ཧུ་ལུ་སརྦ་བིགྷྣཱ་ན་མཱ་ར་ཡ་ཕཊ༔ ཨ་བྷི་ཥིཉྩ་ཧཱུྃ༔ ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ༔ (ཞེས་རྡོ་རྗེ་བརྟན་པའི་སྔགས་རྒྱས་བརྟེན་པར་བྱའོ། །) དེ་ལྟར་དབང་བསྐུར་བས་བྱེད་རྩོལ་ (16བ)ཐམས་ཅད་འཕྲིན་ལས་རབ་འབྱམས་སྒྲུབ་པར་བྱེད་པ་ལ་དབང་བ་ཡིན་ནོ། །དེ་རྣམས་དང་རྗེས་སུ་འབྲེལ་བ་རྡོ་རྗེ་རྒྱལ་པོ་བཀའ་རབ་འབྱམས་ཀྱི་དབང་བསྐུར་སྦྱིན་པའི་སླད་དུ། ཁྱེད་རང་རྣམས་སེང་གེས་བཏེགས་པའི་རིན་པོ་ཆེའི་ཁྲི་ལ་འཁོད་པའི། གཡས་གཡོན་དུ་རྒྱལ་མཚན་དང་དར་འཕན་བསྒྲེང་། སྟེང་ན་གདུགས་དཀར་པོ་གསེར་གྱི་ཡུ་བ་ཅན་ཕུབ། ལྷ་ཡི་རྔ་སིལ་སྙན་པའི་གླུ་དབྱངས་དང་བཅས་པའི་མཆོད་སྤྲིན་རྒྱ་མཚོས་མདུན་བདར། ཕྱག་གཉིས་སུ་རྡོ་རྗེ་དང་དྲིལ་བུ་བསྣོལ་ཐབས་སུ་བྱིན་པས། རྡོ་རྗེ་ཐུགས། དྲིལ་བུ་གསུང་། ཕྱག་རྒྱ་སྐུ་ཡི་རྣལ་འབྱོར་ལས་ནམ་ཡང་མི་ཕྱེད་པར་བརྟན་ཅིང་གླེགས་བམ་ཕྱག་གཉིས་ཀྱི་དབུས་སུ་བཞག་པས་ཐེག་པ་རབ་འབྱམས་ཀྱི་སྒོ་ནས་གདུལ་བྱའི་དོན་སྤྱོད་པར་དབང་བསྐུར་ཞིང་། ཆོས་ཀྱི་རྒྱལ་པོ་གསང་སྔགས་ཀྱི་སྟོན་པ་ཆེན་པོར་མངའ་གསོལ་བ་ལགས་ཏེ། ཧོཿ བརྟུལ་ཞུགས་ཆེན་པོའི་བདག་ཉིད་ཅན༔ བུ་ཁྱོད་དེ་རིང་ནས་བཟུང་སྟེ༔ རྡོ་རྗེ་སློབ་དཔོན་ཆེན་པོ་རུ༔ མངའ་དབང་རྫོགས་པར་བགྱིས་ཟིན་པས༔ དམ་ཚིག་གསུམ་དང་མི་འབྲལ་ཞིང་༔ སྔགས་ཀྱི་དེ་ཉིད་དང་ལྡན་པའི༔ གདུལ་བའི་ཐབས་ཚུལ་བླ་མེད་པ༔ ཉན་བཤད་སྒོམ་སྒྲུབ་ལ་སོགས་པས༔ ཁམས་གསུམ་འགྲོ་བ་མ་ལུས་པ༔ (17ན) སྒྲོལ་བའི་མངའ་དབང་ཡོངས་རྫོགས་ཤོག༔ ཨོཾ་ཨཱཿཧཱུྃ་སྭཱཧཱ་སརྦ་ཨ་བྷི་ཥིཉྩ་མི༔ དམ་ཚིག་གསུམ་དྲན་ཅིང་སློབ་དཔོན་དུ་གྱུར་པའི་ང་རྒྱལ་དང་བཅས་འདིའི་རྗེས་ཟློས་ཀྱང་མཛད་པར་ཞུ། སརྦ་མཎྜལ་ས་མ་ཡ་དྷརྨ་དྷ་ཏུ་ཨཏྨ་ཀོ྅ཧཾ༔ དཀྱིལ་འཁོར་བདག་པོར་གྱུར་པ་ལ༔ མཆོད་པ་ཆེན་པོས་མངའ་དབུལ་ཕྱིར༔ འདོད་ཡོན་ལྷ་མོ་རྣམ་དྲུག་གི༔ སྣ་ཚོགས་མཆོད་སྤྲིན་རྒྱ་མཚོ་ཡིས༔ མངའ་གསོལ་མཆོད་པའི་ཐུགས་འདུན་མཛོད༔ ཨོཾཿ སྔོན་ཚེ་སེམས་དཔའ་ཆེ་རྣམས་ཀྱིས༔ རྫོགས་པའི་བྱང་ཆུབ་སྒྲུབ་པའི་ལམ༔ ཕ་རོལ་ཕྱིན་དྲུག་རྣམ་དག་པ༔ གཟུགས་སྒྲ་དྲི་རོ་རེག་ཆོས་ཀྱི༔ འདོད་ཡོན་ལྷ་མོའི་གླུ་གར་སྤྲིན༔ ནམ་མཁའི་མཛོད་ཀྱི་འཁོར་ལོ་འདིས༔ སྐལ་ལྡན་ཁྱོད་ལ་མངའ་གསོལ་བས༔ ཚོགས་གཉིས་ཟུང་འཇུག་རྡོ་རྗེའི་སྐུ༔ འཁོར་ལོས་སྒྱུར་བའི་དབང་བརྙེས་ཤོག༔ བཛྲ་ཀཱ་མ་གུ་ཎ་མཧཱ་པཱུ་ཛ་སརྦ་ཨ་བྷི་ཥིཉྩ་མི༔ (བཀྲ་ཤིས་མཆོད་པའི་ལྷ་མོ་ནི༔ རྣམ་པ་བརྒྱད་ཀྱིས་མཆོད་པར་གྱུར༔) ཨོཾ༔ སྔོན་ཚེ་བྱང་ཆུབ་ཤིང་དྲུང་དུ༔ མི་མཆོག་སྐྱོབས་པ་སེང་གེ་ཡིས༔ བདུད་ཀྱི་སྡེ་ཚོགས་ཕམ་བྱས་ཏེ༔ ཡང་དག་བདུད་རྩི་བརྙེས་པའི་ཚེ༔ ལྷ་དང་ལྷ་མོ་ཚོགས་རྣམས་ཀྱི༔ དགེ་ལེགས་བཀྲ་(17བ) ཤིས་རྟགས་བརྒྱད་ཀྱིས༔ རྡོ་རྗེའི་སྐུ་ལ་མངའ་ཕུལ་བས༔ ཆོས་ཀྱི་འཁོར་ལོས་སྒྱུར་བ་ལྟར༔ སྒེག་མོ་ཕྲེང་བ་གླུ་གར་དང་༔ མེ་ཏོག་བདུག་སྤོས་སྣང་གསལ་དྲི༔ བཀྲ་ཤིས་རྟགས་ཀྱི་རོལ་མོ་འདིས༔ སྐལ་ལྡན་ཁྱོད་ལ་མངའ་གསོལ་ལོ༔ ཤྲཱི་མངྒ་ལ་ཨཥྚ། ཧཱ་སྱ། ལཱ་སྱ། གཱིརྟི། ནཱིརྟི། པུཥྤེ། དྷུ་པེ། ཨཱ་ལོ་ཀེ ། གནྡྷེ་མཧཱ་པཱ་ུཛ་སརྦ་ཨ་བྷི་ཥིཉྩ་ཧོཿ (དེ་ནས་བཀྲ་ཤིས་རྫས་བརྒྱད་དང་། །རྒྱལ་སྲིད་བདུན་གྱིས་མངའ་གསོལ་ཞིང་། །) དོན་ཀུན་གྲུབ་པས་བྱིན་བརླབས་པའི། །ངོ་མཚར་གྲུབ་པའི་རྫས་བརྒྱད་དང་། །འཁོར་ལོས་སྒྱུར་པའི་དཔལ་འབྱོར་མཆོག །རིན་ཆེན་བདུན་གྱིས་མངའ་གསོལ་བས། །དགེ་ལེགས་བཀྲ་ཤིས་འཕེལ་གྱུར་ཅིག །ཨོཾཿ མེ་ལོང་ཡེ་ཤེས་རྒྱ་མཚོ་ཆེན་པོ་ཡིས། །ཡེ་ཤེས་རྒྱ་མཚོ་མཆོག་ཏུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱོད་པའི། །བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །གི་ཝཾ་དུག་གསུམ་འཇོམས་པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ནས། །ཉོན་མོངས་ཟུག་རྔུ་མེད་པར་གྱུར་པ་ཡི། །བཀྲ་ཤིས་དེས་ཀྱང་སྡུག་བསྔལ་ཞི་གྱུར་ཅིག །ཞོ་ནི་ཀུན་གྱི་སྙིང་པོར་གྱུར་པ་སྟེ། །སྙིང་པོ་རྣམ་དག་ཡེ་ཤེས་རྣམས་རྟོགས་ཏེ། །ཡོན་ཏན་ཀུན་གྱི་དབྱིངས་སུ་གྱུར་པ་ཡིས། །བཀྲ་ཤིས་དེས་ཀྱང་དུག་ (18ན)གསུམ་ཞི་གྱུར་ཅིག །དཱུར་བས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་དཔའི་ཚེ་ནི་རབ་བསྒྲུབས་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡི། །བཀྲ་ཤིས་དེས་ནི་ཚེ་ཡང་འཕེལ་གྱུར་ཅིག །བིལྦ་རྒྱུ་རྐྱེན་འབྲས་བུར་བཅས་པའི་ཆོས། །འཇིག་རྟེན་འཇིག་རྟེན་འདས་པའི་སྤྱོད་པ་ཀུན། །བྱང་ཆུབ་སྙིང་པོ་མཆོག་ཏུ་གྱུར་པ་ཡི། །བཀྲ་ཤིས་དེས་ཀྱང་དོན་ཀུན་འགྲུབ་གྱུར་ཅིག །དུང་ནི་ཆོས་ཀྱི་སྒྲ་རྣམས་སྒྲོགས་པའི་ཚུལ། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །ཆོས་རྣམས་མ་ནོར་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚེ་དབང་ཐོབ་གྱུར་ཅིག །ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ལུས་དབང་དུ་བསྡུས་ནས་ཀྱང་། །ཆོས་ཀྱི་རྒྱལ་སྲིད་རབ་ཏུ་བརྟན་གྱུར་པའི། །བཀྲ་ཤིས་དེས་ཀྱང་ཆོས་སྲིད་བརྟན་གྱུར་ཅིག །ཡུངས་ཀར་རྡོ་རྗེའི་རིགས་ཏེ་ཐམས་ཅད། །བགེགས་རྣམས་མ་ལུས་འཇོམས་པར་བྱེད་པ་ཡི། །མཐུ་སྟོབས་ཡོན་ཏན་ཕུན་སུམ་ཚོགས་གྱུར་པའི། །བཀྲ་ཤིས་དེས་ཀྱང་བགེགས་རྣམས་ཞི་གྱུར་ཅིག །(ཅེས་དང་།) ལྷ་རྫས་ལས་བྱས་ལྟེ་བ་ཤིན་ཏུ་ཟླུམ། །རྩིབས་སྟོང་ལྡན་ཅིང་མུ་ཁྱུད་རབ་མཉམ་བཟང་། །སྡང་བའི་དགྲ་ལས་རྣམ་པར་རྒྱལ་གྱུར་པའི། །འཁོར་ལོ་རིན་ཆེན་ (18བ)དམ་པའི་བཀྲ་ཤིས་ཤོག །རིན་ཆེན་ངོ་བོ་ལྷ་རྫས་བཻཌཱུརྱ། །ཀུན་ཏུ་དཔག་ཚད་ཙམ་དུ་སྣང་བྱེད་ཅིང་། །དྲི་མེད་ཉིན་མོ་ཇི་བཞིན་མཚན་དེ་བཞིན། །ནོར་བུ་རིན་ཆེན་དམ་པའི་བཀྲ་ཤིས་ཤོག །གཟུགས་མཛེས་ལྟ་ན་སྡུག་ཅིང་ཚུལ་བཟང་མ། །པགས་པའི་མདོགས་ལེགས་འཇམ་ཞིང་དྲི་མཆོག་ལྡན། །ཡིད་འོང་འདོད་དགུའི་རེག་བྱ་དང་ལྡན་པའི། །བཙུན་མོ་རིན་ཆེན་དམ་པའི་བཀྲ་ཤིས་ཤོག །གང་ཡང་རྒྱལ་བ་མུ་ཏིག་མདངས་ལྡན་པས། །གསེར་སོགས་མང་པོ་ཐུབ་ལ་ཕུལ་བ་ལྟར། །བཟོད་ལྡན་མཚུངས་པའི་ཁྱིམ་བདག་ནོར་ལྡན་པ། །བློན་པོ་རིན་ཆེན་དམ་པའི་བཀྲ་ཤིས་ཤོག །ཡན་ལག་ཐམས་ཅད་ལེགས་སྐྱེས་ས་ལ་ནི། །རབ་གནས་གངས་ཅན་རི་འདྲ་གླང་པོ་ཆེ། །རྒྱལ་པོ་ལ་འོས་མཁའ་ལ་རབ་འགྲོ་བའི། །གླང་པོ་རིན་ཆེན་དམ་པའི་བཀྲ་ཤིས་ཤོག །ཐོ་རངས་དུས་སུ་ཕྱོགས་རྣམས་མ་ལུས་པའི། །ས་རྣམས་བསྐོར་ཞིང་སླར་ཡང་ལྡོག་བྱེད་ཅིང་། །རྨ་བྱའི་མགྲིན་པའི་སྤུ་ལྟར་ཡིད་འོང་བའི། །རྟ་མཆོག་རིན་ཆེན་དམ་པའི་བཀྲ་ཤིས་ཤོག །འགྲོ་དང་ལྡོག་དང་ཀུན་ནས་འོང་གྱུར་པའི། །མ་ལུས་བདུད་དཔུང་འཇོམས་པར་བྱེད་པ་ལ། །དཔའ་བརྟན་འབྱོར་པའི་དཔུང་དང་བཅས་པ་ཡི། །(19ན)དམག་དཔོན་རིན་ཆེན་དམ་པའི་བཀྲ་ཤིས་ཤོག །(ཅེས་རིམ་བཞིན་དུ་མངའ་དབུལ་བར་བྱའོ། །)དེ་རྣམས་བརྟན་པར་བྱ་བའི་སླད་དུ། ཚེ་འགུགས་ཤིང་བཅུད་བསྡུ་བ། ཚེ་སྦ་ཞིང་རྒྱས་གདབ་པ་རྣམས་རིམ་པ་བཞིན་བགྱིད་པ་ལགས་པས་སོ་སོའི་སྐབས་སུ་ཚིག་རིས་དང་མཐུན་པའི་ཐུགས་འདུན་རྩེ་གཅིག་ཏུ་མཛད་པར་ཞུ་ (ཞེས་མཚམས་སྦྱར་ནས།) ཧྲཱིཿཛཿ (སོགས་ལས་བྱང་གི་ཚེ་འགུགས་དམིགས་གནད་གསལ་གདབ་མདའ་དར་གཡབ། སྤོས་རོལ་དབྱངས་དང་བཅས་ཚེ་འགུགས་རྒྱས་གདབ་ ) རཀྵ་རཀྵ་ཧཾ་ (གི་བར་བརྗོད།) སླར་ཡང་ཕྱག་རྒྱ་བཞི་ཕྱག་ཏུ་གཏད་ཅིང་མདའ་དར་གནས་ལྔ་བཞག་པས་རྟག་བརྟན་གཞོམ་གཞིག་དང་བྲལ་བ་འཆི་མེད་གཉུག་མའི་དབྱིངས་ལས་ནམ་ཡང་མི་ཕྱེད་པའི་ཕྱག་རྒྱས་བཏབ་པའི་ཐུགས་འདུན་མཛད་པར་ཞུ། ཧྲཱིཿ དཀྱིལ་འཁོར་སྒོ་བཞི་སྐྱོང་མཛད་པ༔ ཚད་མེད་བཞི་ཡི་ངོ་བོ་ཉིད༔ རྡོ་རྗེ་ལྕགས་ཀྱུ་ཞགས་པ་དང་༔ ལྕགས་སྒྲོག་དྲིལ་བུ་འཛིན་པ་ཡི༔ སྒོ་སྲུང་བཞི་ཡིས་རྒྱས་གདབ་བོ༔ འགྱུར་བ་མེད་པར་བརྟན་པར་ཤོག༔ ཛཿཧཱུྃ་བྃ་ཧོཿཏིཥྛ་བཛྲ་ཨ་བྷི་ཥིཉྩ་ཧོཿ ཨཱཿ སྟོང་གསལ་ཆོས་སྐུའི་སྨྱུག་མ་ལ༔ ལོངས་སྤྱོད་ཡོངས་རྫོགས་སྒྲོ་ཡིས་བརྒྱན༔ མདེའུ་ཐུགས་རྗེ་སྤྲུལ་པའི་སྐུ༔ སྐུ་གསུམ་རྒྱལ་བས་རྒྱས་གདབ་བོ༔ སྐུ་ལྔའི་རང་བཞིན་རིན་ཆེན་ལྔ༔ སྣང་རིག་ཐབས་ཀྱིས་རྒྱས་གདབ་བོ༔ ཡུམ་ལྔའི་རང་བཞིན་ (19བ)དར་སྣ་ལྔ༔ སྟོང་དབྱིངས་ཤེས་རབ་རྒྱས་གདབ་བོ༔ ཡེ་ཤེས་ལྔ་ལྡན་རྨ་བྱའི་མདངས༔ གཉིས་མེད་ཟུང་འཇུག་རྒྱས་གདབ་བོ༔ སྐྱེ་འཆི་མེད་པ་གཞི་ཡི་ཚེ༔ ཆོས་ཀྱི་དབྱིངས་སུ་རྒྱས་གདབ་བོ༔ འཕོ་འགྱུར་མེད་པ་ལམ་གྱི་ཚེ༔ མཉམ་ཉིད་ཆེན་པོར་རྒྱས་གདབ་བོ༔ བྲལ་ཐོབ་མེད་པ་འབྲས་བུའི་ཚེ༔ ཁྱབ་བརྡལ་ཀློང་དུ་རྒྱས་གདབ་བོ༔ བྱར་མེད་རྒྱས་གདབ་འགྲོལ་མི་སྲིད༔ དམིགས་མེད་རྒྱས་གདབ་འཐོར་བ་མེད༔ ངང་མཉམ་རྒྱས་གདབ་ཉམས་པ་མེད༔ ཕྱལ་ཡས་རྒྱས་གདབ་ཆད་པ་མེད༔ ཀུན་ཁྱབ་རྒྱས་གདབ་ཟད་པ་མེད༔ ལྷུན་རྫོ